  Майя Бывальцева 2019-тӥ арын ӟуч кылын шонер гожъяськыны быгатэмез эскеронъя «Тотальный диктант» акцилэн шоркарез луон понна Россиысь 13 но кунгож сьӧрысь одӥг кар вожвылъясько, соос пӧлын – Ижкар. Со сярысь ужрадлэн нимлыко сайтаз ивортэмын. Ижкар сяна, вожвылъяськонэ Вологда, Екатеринбург, Казань, Краснодар, Москва, Омск, Пенза, Пермь, Ростов-на-Дону, Саратов, Ставрополь, Уфа но Таллин пырисько. Куара сётон куинь арня ӵоже ӵектослэн  мыноз. Котькуд адями аслэсьтыз мылкыдзэ нуналаз одӥг пол вераны быгатэ. 21-тӥ шуркынмонэ тужгес трос куара люкам вить каръёсты пусъёзы. Собере со каръёсын ужрадэз радъясьёс асьсэ ӵектонзэ утьыны кулэ луозы. Вормисез 2-тӥ тулыспалэ Тотальной диктантлэн конференцияз ялозы, со ӵектослэн вордскем караз Новосибирскын ортчоз. Ужрадлэн шоркараз диктантлэн авторез лыктоз но ачиз текстэз лыдӟоз. 2018-тӥ арын Тотальной диктантлэн шоркарез Владивосток луиз. Отын улӥсьёслы аслэсьтыз текстсэ Гузель Яхина лыдӟиз. Ижкарын ужрадэ 1 сюрс 882 адями пыриськиз, со пӧлысь 33 мурт диктантэз «витьлы» гожтӥз.  ВАТСАН Тотальный диктант- ӟуч кылын шонер гожъяськыны быгатэмез эскерон. Нырысьсэ та ужрадэз 2004-тӥ арын Новосибирскысь кун университетлэн гуманитарной факультетысьтыз студентъёс ортчытӥзы. 15 арскын акция быдэс дуннее вӧлмиз. 2018-тӥ арын 76 кунъёсысь 1 сюрс 21 каръёсын 227 сюрс адями диктант гожтӥз. Пӧртэм аръёсы диктантлы текстъёс гожъязы Гузель Яхина, Леонид Юзефович, Андрей Усачёв, Евгений Водолазкин, Алексей Иванов, Дина Рубина, Захар Прилепин, Дмитрий Быков. 2019-тӥ арын Тотальной диктант Россиысь Азьмуртлэн грантъёсъя фондысьтыз коньдонэз кутыса ортчоз. Тодэ вайытом, 2018-тӥ арын удмурт кылын шонер гожъяськыны быгатэмез эскеронъя ужрад сизьыметӥзэ ортчиз. Бадӟым удмурт диктантэз гожтонэ оглом 2 сюрс 500-лэсь трос адями пыриськиз. Александр Шкляевлэсь Кузебай Герд сярысь текстсэ чик янгышъёстэк гожтӥз 85 адями. Ватсалом, Удмуртиысь Йӧскалык политикая министерство кичӧлтэмъя, Россиын но мукет кунъёсын «Бадӟым этнографи диктант» калыккуспо ужрад ортчытъяське. Туэ со куинетӥзэ радъяськиз ни. 2-тӥ шуркынмонэ Россиысь улосвылъёсын нимысьтыз дасям интыосы 300 сюрслэсь трос адями вуиз. Удмуртиын 222 площадкаосы 10 сюрслэсь трос адями лыктӥз.  Тегъёс: Мерлык Ижкар Удмуртия ӟучкыл  